游洞霄
作者：左譽
朝代：宋

paragraphs: 洞霄九鎖本不扃，天柱一峰非浪名。
上同天目映寥廓，下與大滌通滄溟。
誰藏瓊□在石室，真與福地齊金庭。
遠游飛昇儼遺迹，玄同指向真典刑。
當年樓臺極縹緲，至今氣象藏深冥。
已知六月九萬里，箇中一念三千齡。
金龍玉簡天上降，琳宮絳闕逢相迎。
紫霞黄雲覆其室，青衣素錦分諸靈。
虛皇臺高步虛徹，宣科玉音神所聽。
自憐學道二十年，此心已與湖山盟。
朅來奉祠北山下，恍若飛昇朝帝庭。
道人觀妙清且秀，尚指鄉關論赤城。
何年吏隱奉香火，愧無妙句如丹青。
木公金母吾未識，且看松根生茯苓。